Document ID: 32013D0519

DEĊIŻJONI TA’ IMPLIMENTAZZJONI TAL-KUMMISSJONI
tal-21 ta’ Ottubru 2013
li tistabbilixxi l-lista ta’ territorji u pajjiżi terzi awtorizzati għall-importazzjoni ta’ klieb, qtates u inmsa u l-mudell taċ-ċertifikat tas-saħħa għal tali importazzjonijiet
(notifikata bid-dokument C(2013) 6721)
(Test b’relevanza għaż-ŻEE)
(2013/519/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar is-saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1), u b’mod partikolari l-frażi introduttorja u l-punt (b) tal-Artikolu 17(2), l-punt (a) tal-Artikolu 17(3) u l-Artikolu 19 tagħha,
Billi:
(1)
Id-Direttiva 92/65/KEE tistabbilixxi r-rekwiżiti tas-saħħa tal-annimali li jirregolaw il-kummerċ u l-importazzjonijiet ta’ ċerti annimali fl-Unjoni. Din tistipula li l-kondizzjonijiet ta’ importazzjoni għal klieb, qtates u inmsa għandhom ikunu mill-inqas ekwivalenti għall-kondizzjonijiet rilevanti previsti fir- Regolament (UE) Nru 576/2013 tal-Parlament Ewropew u tal-Kunsill tat-12 ta’ Ġunju 2013 dwar il-moviment mhux kummerċjali ta’ annimali domestiċi u li jħassar ir-Regolament (KE) Nru 998/2003 (2).
(2)
Ir-Regolament (UE) Nru 576/2013 jistipula li fejn l-għadd ta’ klieb, qtates jew inmsa li ġew spustati għal raġunijiet mhux kummerċjali jaqbeż il-ħamsa matul moviment waħdieni, dawk l-annimali miżmuma bħala annimali domestiċi għandhom jikkonformaw mar-rekwiżiti tas-saħħa tal-annimali stabbiliti fid-Direttiva 92/65/KEE għall-ispeċi kkonċernati, ħlief għal ċerti kategoriji ta’ annimali li għalihom hija prevista deroga bir-Regolament (UE) Nru 576/2013 taħt ċerti kondizzjonijiet.
(3)
Id-Direttiva 92/65/KEE tistipula li klieb, qtates u inmsa jridu jiġu impurtati fl-Unjoni minn pajjiżi terzi biss li jinsabu fil-lista mħejjija skont il-proċedura msemmija f’din id-Direttiva. Barra minn hekk, dawn l-annimali jridu jkunu akkumpanjati b’ċertifikat tas-saħħa li jikkorrispondi għall-mudell imħejji skont il-proċedura msemmija fiha.
(4)
Id-Deċiżjoni ta’ Implimentazzjoni tal-Kummissjoni 2011/874/UE tal-15 ta’ Diċembru 2011 li tistabbilixxi l-lista tal-pajjiżi terzi u t-territorji awtorizzati għall-importazzjoni ta’ klieb, qtates u inmsa u għall-movimenti mhux kummerċjali ta’ iktar minn ħamest iklieb, qtates u inmsa fl-Unjoni, kif ukoll iċ-ċertifikati mudell għall-importazzjoni u l-movimenti mhux kummerċjali ta’ dawn l-annimali fl-Unjoni (3) tistabbilixxi l-mudell taċ-ċertifikat tas-saħħa għal importazzjonijiet fl-Unjoni ta’ klieb, qtates u inmsa u tistipula li t-territorji jew il-pajjiżi terzi li jaslu minnhom, kif ukoll kwalunkwe territorji jew pajjiżi terzi li minnhom jgħaddu fi transitu għandhom jew jiġu elenkati fit-Taqsima 2 tal-Parti B jew fil-Parti C tal-Anness II tar-Regolament (KE) Nru 998/2003 tal-Parlament Ewropew u tal-Kunsill tas-26 ta’ Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-annimali domestiċi u li jemenda d-Direttiva tal-Kunsill 92/65/KEE (4) jew jiġu elenkati fil-Parti 1 tal-Anness II tar-Regolament tal-Kummissjoni (UE) Nru 206/2010 tat-12 ta’ Marzu 2010 li jistabbilixxi listi ta’ pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta’ annimali partikulari u laħam frisk u r-rekwiżiti relatati maċ-ċertifikazzjoni veterinarja. (5).
(5)
Fl-interess tal-konsistenza tal-leġiżlazzjoni tal-Unjoni, huwa xieraq li tiġi inklużi f’dik il-lista ta’ pajjiżi terzi u territorji awtorizzati l-lista ta’ pajjiżi terzi li huma approvati għall-importazzjoni tal-equidae fl-Unjoni, għaliex dawk il-pajjiżi terzi taw ukoll garanziji suffiċjenti dwar l-eżistenza u l-implimentazzjoni ta’ regoli u prinċipji ta’ ċertifikazzjoni li għandhom jiġu osservati minn uffiċjali ta’ pajjiżi terzi li jiċċertifikaw fil-ħruġ taċ-ċertifikati mitluba mil-leġiżlazzjoni veterinarja biex tiġi evitata ċ-ċertifikazzjoni qarrieqa jew falza. Il-lista ta’ pajjiżi terzi li minnhom l-Istati Membri jawtorizzaw l-importazzjoni ta’ equidae ħajjin hija attwalment stabbilita fl-Anness I tad-Deċiżjoni tal-Kummissjoni 2004/211/KE tas-6 ta’ Jannar 2004 li tistabbilixxi l-lista ta’ pajjiżi terzi u ta’ partijiet mit-territorju tagħhom li minnhom l-Istati Membri jawtorizzaw l-importazzjoni ta’ equidae ħajjin u ta’ semen, ova u embrijoni tal-ispeċi ekwina, u li temenda d-Deċiżjonijiet Nru 93/195/KEE u 94/63/KE (6).
(6)
Ir-Regolament (KE) Nru 998/2003 ġie revokat bir-Regolament (UE) Nru 576/2013. Konsegwentement, il-lista ta’ territorji u pajjiżi terzi elenkati preċedentement fit-Taqsima 2 tal-Parti B jew fil-Parti C tal-Anness II tar-Regolament (KE) Nru 998/2003 hija issa stipulata fl-Anness II tar-Regolament ta’ Implimentazzjoni tal-Kummissjoni (UE) Nru 577/2013 tat-28 ta’ Ġunju 2013 dwar id-dokumenti ta’ identifikazzjoni mudell għall-moviment mhux kummerċjali ta’ klieb, qtates u inmsa, it-twaqqif ta’ listi ta’ territorji u pajjiżi terzi u r-rekwiżiti ta’ format, tqassim tal-paġni u l-lingwa tad-dikjarazzjonijiet mudell li jiċċertifikaw il-konformità ma’ ċerti kondizzjonijiet previsti fir-Regolament (UE) Nru 576/2013 tal-Parlament Ewropew u tal-Kunsill (7).
(7)
Din id-Deċiżjoni għandha għalhekk tistipula li l-importazzjonijiet ta’ klieb, qtates jew inmsa fl-Unjoni jiġu awtorizzati biss minn territorji u pajjiżi terzi elenkati fl-Anness I tad-Deċiżjoni 2004/211/KE, fil-Parti 1 tal-Anness II tar-Regolament (UE) Nru 206/2010 jew fl-Anness II tar-Regolament ta’ Implimentazzjoni (UE) Nru 577/2013.
(8)
Ir-Regolament (UE) Nru 576/2013 jistipula li klieb, qtates u inmsa ma għandhomx jiġu mċaqilqa għal ġo Stat Membru minn territorju jew pajjiż terz għajr dawk elenkati fl-Anness II tar-Regolament ta’ Implimentazzjoni (UE) Nru 577/2013 sakemm ma jkunx sarilhom test tat-titrazzjoni tal-antikorpi tal-idrofobija li jkun konformi mar-rekwiżiti tal-validità stipulati fl-Anness IV għar-Regolament (UE) Nru 576/2013.
(9)
Dawk ir-rekwiżiti jinkludu l-obbligu li jitwettaq dan it-test f’laboratorju approvat skont id-Deċiżjoni tal-Kunsill 2000/258/KE tal-20 ta’ Marzu 2000 li taħtar istituzzjoni speċifika sabiex tkun responsabbli biex tistabbilixxi l-kriterji neċessarji għall-istandardizzazzjoni ta’ testijiet serloġiċi biex issegwi l-effettività tat-tilqima kontra l-idrofobija (8) li tistipula li Agence française de sécurité sanitaire des aliments (AFSSA) f’Nancy, Franza (mill-1 ta’ Lulju 2010 maqgħuda ma’ Agence nationale de sécurité sanitaire de l’alimentation, de l’environnement et du travail, ANSES) għandha tevalwa l-laboratorji fl-Istati Membri u pajjiżi terzi għall-finijiet tal-awtorizzazzjoni tagħhom li jwettqu testijiet seroloġiċi biex isegwu l-effettività tat-tilqima kontra l-idrofobija fil-klieb, qtates u inmsa.
(10)
Id-Deċiżjoni tal-Kummissjoni 2005/64/KE tas-26 ta’ Jannar 2005 li timplimenta d-Direttiva tal-Kunsill 92/65/KEE fir-rigward tal-kondizzjonijiet tal-importazzjoni għal qtates, klieb u inmsa għal korpi, istituti u ċentri (9) approvati tistabbilixxi ċertifikat veterinarju mudell għall-importazzjonijiet fl-Unjoni ta’ dawn l-annimali intiżi għal korpi, istituti u ċentri approvati skont id-Direttiva 92/65/KEE u tistipula li l-importazzjonijiet ta’ dawk l-annimali jridu jiġu awtorizzati minn territorji jew pajjiżi terzi elenkati f’Taqsima 2 ta’ Parti B jew f’Parti C tal-Anness II tar-Regolament (KE) Nru 998/2003.
(11)
Din id-Deċiżjoni għandha għalhekk tipprevdi li l-importazzjonijiet fl-Unjoni ta’ klieb, qtates jew inmsa intiżi għal korpi, istituti u ċentri approvati skont id-Direttiva 92/65/KEE jkunu awtorizzati biss minn territorji u pajjiżi terzi elenkati fl-Anness II tar-Regolament ta’ Implimentazzjoni (UE) Nru 577/2013.
(12)
Din id-Deċiżjoni għandha għalhekk tistabbilixxi l-lista ġdida ta’ territorji u pajjiżi terzi awtorizzati għall-importazzjonijiet ta’ klieb, qtates u inmsa fl-Unjoni, kif ukoll mudell komuni taċ-ċertifikat tas-saħħa għal importazzjonijiet fl-Unjoni ta’ annimali bħal dawn. Id-Deċiżjoni 2005/64/KE għandha għalhekk tiġi revokata.
(13)
Barra minn hekk, id-Deċiżjoni tal-Kummissjoni 94/274/KE tat-18 ta’ April 1994 li tistabbilixxi sistema ta’ identifikazzjoni għall-klieb u l-qtates li jitqiegħdu fis-suq fir-Renju Unit u fl-Irlanda u li ma joriġinawx f’dawk il-pajjiżi (10) u Deċiżjoni tal-Kummissjoni 94/275/KE tat-18 ta’ April 1994 dwar ir-rikonoxximent tal-vaċċini kontra l-idrofobija (rabies) (11), adottata fuq il-bażi tad-Direttiva 92/65/KEE qabel l-emendi introdotti bir-Regolament (KE) Nru 998/2003, saru obsoleti u għandhom għalhekk jiġu mħassra.
(14)
Id-Direttiva tal-Kunsill 96/93/KE tas-17 ta’ Diċembru 1996 dwar iċ-ċertifikazzjoni tal-annimali u tal-prodotti tal-annimali (12) tistipula r-regoli li għandhom jiġu osservati fil-ħruġ taċ-ċertifikati mitluba mil-leġiżlazzjoni veterinarja biex tiġi evitata ċ-ċertifikazzjoni qarrieqa jew falza. Huwa xieraq li jiġi żgurat li r-regoli u l-prinċipji tal-inqas ekwivalenti għal dawk stabbiliti f’dik id-Direttiva jiġu applikati mill-uffiċjali veterinarji tal-pajjiżi terzi.
(15)
Ir-Regolament ta’ Delega tal-Kummissjoni (UE) Nru 1152/2011 tal-14 ta’ Lulju 2011 li jissupplimenta r-Regolament (KE) Nru 998/2003 tal-Parlament Ewropew u tal-Kunsill dwar miżuri sanitarji preventivi għall-kontroll tal-infezzjoni Echinococcus multilocularis fil-klieb (13) jipprevedi li mill-1 ta’ Jannar 2012, klieb li jidħlu fl-Istati Membri jew partijiet minnhom elenkati fl-Anness I tiegħu għandhom jiġu ttrattati kontra l-parassita Echinococcus multilocularis skont ir-rekwiżiti stipulati f’dak ir-Regolament.
(16)
Jeħtieġ li jiġi stipulat perjodu tranżitorju sabiex l-Istati Membri jingħataw żmien biżżejjed biex jaġġustaw għar-regoli l-ġodda stabbiliti f’din id-Deċiżjoni u b’mod partikolari biex ikun permess, soġġett għal ċerti kondizzjonijiet, l-użu ta’ ċertifikati tas-saħħa tal-annimali maħruġa skont ir-regoli tal-Unjoni applikabbli qabel id-data ta’ applikazzjoni ta’ din id-Deċiżjoni.
(17)
Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Lista ta’ territorji jew pajjiżi terzi li minnhom hija awtorizzata l-importazzjoni ta’ klieb, qtates jew inmsa skont id-Direttiva 92/65/KEE
1. Kunsinni ta’ klieb, qtates jew inmsa li huma suġġetti għad-dispożizzjonijiet tad-Direttiva 92/65/KEE għandhom jiġu impurtati biss fl-Unjoni kemm-il darba l-pajjiżi terzi jew it-territorji li jaslu minnhom, kif ukoll kwalunkwe territorju jew pajjiż terz li jgħaddu minnu, ikunu inklużi f’waħda mil-listi stabbiliti f’:
(a)
L-Anness I tad-Deċiżjoni 2004/211/KE;
(b)
Il-Parti 1 tal-Anness II tar-Regolament (UE) Nru 206/2010;
(c)
L-Anness II tar-Regolament ta’ Implimentazzjoni (UE) Nru 577/2013.
2. B’deroga mill-paragrafu 1, il-kunsinni ta’ klieb, qtates jew inmsa destinati għal korpi, istituti u ċentri approvati skont id-Direttiva 92/65/KEE għandhom jiġu impurtati biss fl-Unjoni kemm-il darba l-pajjiżi terzi jew it-territorji li jaslu minnhom, kif ukoll kwalunkwe territorju jew pajjiż terz li jgħaddu minnu, ikunu inklużi fil-lista msemmija fil-paragrafu 1(c).
Artikolu 2
Ċertifikat tas-saħħa tal-annimali għall-importazzjonijiet minn territorji jew pajjiżi terzi
L-Istati Membri għandhom jawtorizzaw biss l-importazzjoni ta’ klieb, qtates jew inmsa, li jikkonformaw mal-kondizzjonijiet li ġejjin:
(a)
ikunu akkumpanjati minn ċertifikat tas-saħħa mfassal skont il-mudell stabbilit fil-Parti 1 tal-Anness u mimli u ffirmat minn veterinarju uffiċjali skont in-noti ta’ spjegazzjoni stipulati fil-Parti 2 tal-Anness.
(b)
jikkonformaw mar-rekwiżiti taċ-ċertifikat tas-saħħa tal-annimali msemmi fil-punt (a) fir-rigward tat-territorji jew tal-pajjiżi terzi li jkunu ġejjin minnu u kwalunkwe territorji jew pajjiżi terzi li jgħaddu minnhom, kif imsemmi fil-paragrafu 1(a), (b) u (c) tal-Artikolu 1.
Artikolu 3
Revoki
Id-Deċiżjonijiet 94/274/KE, 94/275/KE u 2005/64/KE huma mħassra.
Artikolu 4
Dispożizzjonijiet tranżitorji
Għal perjodu tranżitorju sad-29 ta’ April 2015, l-Istati Membri għandhom jawtorizzaw l-importazzjonijiet fl-Unjoni ta’ klieb, qtates jew inmsa li jkunu akkumpanjati minn ċertifikat tas-saħħa maħruġ mhux aktar tard mit-28 ta’ Diċembru 2014 skont il-mudelli stabbiliti fl-Anness tad-Deċiżjoni 2005/64/KE jew fl-Anness I tad-Deċiżjoni ta’ Implimentazzjoni 2011/874/UE.
Artikolu 5
Applikabbilità
Din id-Deċiżjoni għandha tapplika mid-29 ta’ Diċembru 2014.
Artikolu 6
L-Indirizzati
Din id-Deċiżjoni hija indirizzata lill-Istati Membri.
Magħmul fi Brussell, il-21 ta’ Ottubru 2013.

Labels: 3
5
6